cyanic-selkie/wikianc huggingface dataset:
Timothy Detudamo
I 1917 reiste Detumado sammen med Philip Delaporte, som han hjalp med å lage en naurisk ordbok, til USA for å hjelpe ham å oversette religiøse tekster til naurisk. For å finansiere reisen trengte han 500 dollar (mye penger på den tiden), som han fikk tak i ved hjelp av donasjoner. Han ble i USA til 1921, da han dro tilbake til Nauru for å bli politiker. I 1928 ble han valgt til Naurus overhode, noe han forble til 1942.
Rundt 1940 forsøkte han å reformere det nauriske språket ved å gjøre det lettere å forstå for europeere og amerikanere. Hans reformer var ikke stabile, så i dag er den gammeldagse ortografien mer vanlig. Uansett regnes han som en av Naurus viktigste lingvister. Han snakket fem språk: naurisk, tysk, engelsk, marshellesisk og kiribatisk.
Detudamo var guvernør på Nauru fram til 30. juni 1943, da han ble deportert til Truk (nå Chuuk) av de japanske okkupantene, sammen med de fleste nauruere. Den 31. januar 1946 ble han igjen høvding over Nauru. Denne stillingen beholdt han til 18. desember 1951, da Naurus politiske system ble profesjonalisert og modernisert. Detudamo var deretter Naurus administrasjonspresident til han døde i april 1953.
Spiritisme
Spiritisme (av ordet for «ånd» på latin) er en tro på at det finnes en åndeverden, og at mennesker kan komme i kontakt med de avdødes ånder. Såkalte seanser, hvor mennesker gjennom forskjellige ritualer skal komme i kontakt med avdøde mennesker inngår ofte som en sentral del.
Historie
Spiritismen oppstod i 1848 da de to søstrene Margaret Fox og Kate Fox fortalte at de hørte bankelyder i veggen hjemme i byen Hydesville i staten New York. De hevdet at bankingen var signaler fra ånder, og kunne tydes. Søstrene begynte etter noen år å reise rundt i USA og holde opptredener hvor de angivelig kommuniserte med de døde. Interessen for fenomenet økte, og samtidig dukket det opp stadig nye medier. I 1888 innrømmet søstrene at det hele bare var noe de hadde funnet på, men forklarte også at bankelydene de hørte, kom fra en avdød persons ånd, og at det befant seg et skjelett begravd under huset. Dette skjelettet ble også funnet senere. Etter dette hadde de allerede overbevist tusenvis om at man kan kontakte de døde.
Mot slutten av 1800-tallet og i begynnelsen av 1900-tallet spredte spiritismen seg til ulike samfunnslag i Europa, også i Norge, der cand.jur Bernt Torstenson i 1886 startet det spiritistiske tidsskriftet Morgendæmringen. «Spritistisk forening» ble stiftet i 1887 med det formål å «undersøke og utbre kjennskapet til den åndelige verden og de materielle verdener». To år senere talte foreningen rundt hundre medlemmer. Da redaktør Torstenson mottok en pengegave «til fremme av arbeidet for studiet av spiritismen», tok han initiativet til å starte NSFPS (= Norsk Selskap For Psykiske Studier). Selskapets 299 medlemmer omfattet i 1922 folk som statsminister Gunnar Knudsen, Aftenpostens redaktør Frøis Frøisland og Freias direktør Johan Throne-Holst, samt i overveiende grad skipsredere, direktører, leger, ingeniører og professorer. Selskapet arrangerte nok foredrag og dannet sirkler som eksperimenterte med borddans og automatisk skrift, men størst oppmerksomhet vakte de kontrollerte forsøkene med innbudte medier fra utlandet. I 1912 var det mediet Etta Wriedt fra Detroit og hennes «åndetrompet» som ble avslørt. Mrs Wriedts «trompet» skulle ha vært talerør for ånden til blant andre Hypatia av Alexandria, men i Norge ble «trompetstøtene» avslørt som eksplosjoner fremkalt av kalium og vann. Et av kontrollkomitéens medlemmer, professor Kristian Birkeland, utbrøt i den anledning: «Jeg er visstnok en prinsipiell motstander av all heksebrenning, men et lite, bitte bål til ære for mrs Wriedt ville likevel ikke ha vært i veien.»
Den første internasjonale konferansen for psykisk forskning fant sted i København i 1921. Hovedattraksjon var det danske mediet Ejner Nielsen. Han ble avfotografert i mørke på konferansen, med ektoplasma strømmende ut av munnen, og flankert av økonomiprofessor Oskar Jæger (NSFPSs formann) og den islandske teologen Haraldur Nielsson. Året etter inviterte selskapet Nielsen til Norge. Her ble også han avslørt. Komitéen sørget for å sy ham inn i en hvit drakt med hette, bare med huller til øyne og munn, og festet armer og ben til stolen han satt i. Likevel lyktes det for Nielsen å lirke fri en hånd, slik at han kunne få tekstilstoffet som han simulerte ektoplasma-frembringelsene med, ut av endetarmen der han gjemte det, og opp til munnen. Han ble avslørt av den brune stripen dette etterlot på drakten. Johan Scharffenberg, som satt i komitéen, gav ham diagnosen psykopat, anbefalte tørt at Nielsen burde slutte som medium av hensyn til sin helse. Nielsen på sin side unnskyldte, med støtte av NSFPSs formann, Oskar Jæger, sitt svindelforsøk med at det var fremkalt av en ond ånds innflytelse.
Et annet kjent dansk medium var Anna Melloni Rasmussen, som ble avslørt da hun skrev på «åndetavlene» sine med føttene under bordet.
Seanser
Den påståtte kommunikasjonen med ånder, skjer angivelig under seanser, der medier bærer fram budskapet fra en ånd. Det kan også skje gjennom såkalt «automatisk skrift», der en ånd angivelig styrer mediets penn. Andre varianter er innringede bokstaver skrevet på et glatt ark, mens en varmer opp et glass med varmen fra et stearinlys, for så å hviske sitt spørsmål inn i glasset. På arket skal alle bokstavene i alfabetet, pluss tallene 1-9 og ordene «ja», «nei» og «avslutt» stå. Det sies at man ikke skal ta opp temaer angående død.
Deretter holdes den enkelte finger/hånd eller deltagernes hender over glasset som står opp ned. Dette vil da bevege seg over de bokstavene og tallene som er svaret fra den ånden som svarer, og på den måten kan meddele seg til menneskene. Det er også mulig og få tak i såkalte Ouija-brett istedenfor ark. (Ouija = av de franske og tyske ordene for «ja».)
Grupperinger
Spiritisme delte seg i to hovedgrupper: Kristne og ikke-kristne spiritister. Disse kan igjen deles inn i de som valgte å forholde seg mest til fysisk mediumisme, og de som sverget til utelukkende mental mediumisme. Noen av spiritistene tok til seg deler av tidligere hedensk tro og praksis, deriblant sjamanistisk praksis og filosofi, og utgjorde et av grunnlagene for deler av tenkningen som finnes i vise new age-miljøer i dag. Fysisk mediumisme vil si at man via et medium (og åndeverdenen) forårsaker fysiske hendelser i denne verdenen (jf. psykokinese), f.eks 'levitasjon' (mennesker eller objekter letter fra gulvet og svever), 'apport-fenomener' (objekter eller annet dukker opp fra intet), 'materialiseringer' (deler eller hele skikkelser materialiseres i et rom ut fra en påstått åndelig-fysisk substans spiritistene kaller 'ektoplasma'). Denne substansen dannes av mediumets kropp, av de andre i seansesirklen, samt av åndeverdenen.
Kritikk
Påståtte medier som hevder å kunne komme i kontakt med døde, har blitt kritisert for å skade sine klienter psykisk, fordi de forstyrrer og stopper en nødvendig sorgprosess hos mennesker som har mistet noen av sine nærmeste. Dette kan sammenlignes med å holde et sår åpent ved å stadig pille i det. Skeptikere sammenligner gjerne mennesker som hevder å være medier, med vampyrer, fordi de parasitterer på sine villige og ofte betalende ofre.
Furulunden skole
Furulunden skole er en skole i Mandal i Agder. Skolen består av et skolebygg, skolefritidsordning, en brakke(med ekstra klasserom) og Skriverhaven. Skriverhaven er for fysisk- og psykisk utviklingshemmede personer. Skolen har tre klasser på 3.-7. trinn. På 1. og 2. trinn har de et gruppesystem med Gul, Grønn, Blå, Rød og Lilla. Dette gruppesystemet kom høsten 2009. Skolen har i tillegg til ordinære klasserom også skolekjøkken, musikkrom, sløydsal og tekstilrom. Denne skolen dekker Skjebstad, Vestnes (Mandal), Sanden (Mandal), Mandal sentrum, Øvrebyen i Mandal, Sånum og Hogganvik.
Adnan Dibrani
Adnan Dibrani (født 12. februar 1985) er en svensk politiker for Socialdemokraterna, og siden 2010 riksdagsmedlem i Sverige. Han ble valgt inn i riksdagen for Hallands läns valkrets på plass 225.
Som nyutnevnt riksdagsmedlem ble Dibrani utnevnt til vara i utdanningskomiteen og næringskomiteen.
Hen stasjon
Hen stasjon er en nedlagt jernbanestasjon på Randsfjordbanen ved tettstedet Hen i Ringerike kommune i Viken fylke. Stasjonen er tegnet av Georg Andreas Bull og hadde opprinnelig navnet Heen. Stasjonen var betjent og ekspederte tog, reisende og gods da Randsfjordbanen mellom Drammen og Randsfjord stod ferdig i 1868. I 1894 skiftet stasjonen navneform til Hen. Hen ligger 130,92 km fra Oslo S.
Den 20. juli 1921 vedtok Stortinget å bygge Sperillbanen, som ble åpnet for trafikk fra Hen til Finsand ved Sperillen den 31. juli 1926. Allerede den 1. juli 1933 ble det besluttet å legge ned persontrafikken på Sperillbanen. Godstrafikken fortsatte fram til 1957, da denne også ble nedlagt.
På Randsfjordbanen ble persontrafikken nedlagt fra 26. mai 1968, noe som førte til at Hen ble nedgradert til en stasjon betjent for ekspedering av tog og gods. Siden 1989 er Hen stasjon ubetjent, men ikke formelt nedlagt, den er oppført i Jernbaneverkets stasjonsoversikt som driftssted med tre spor.
Stanisław Wojciechowski
Stanisław Wojciechowski (født 15. mars 1869 i Kalisz, død 9. april 1953 i Warszawa) var president i Den andre polske republikk fra 1922 til 1926. Han ble avsatt gjennom Józef Piłsudskis statskupp («maikuppet») i 1926.
Mario Ghella
Mario Ghella (født 23. juni 1929) var en italiensk syklist som deltok i de olympiske leker 1948 i London.
Ghella ble olympisk mester i sykling under Sommer-OL 1948 i London. Han vant sprintkonkurransen foran britiske Reginald Harris.
Meteorologiåret 1937
Meteorologiåret 1937 er en oversikt over hendelser, prisvinnere, fødte og avdøde personer med tilknytning til meteorologi i 1937.
EM i friidrett 1990 – 100 meter menn
Dette er de offisielle resultatene for øvelsen 100 meter herrer ved EM i friidrett 1990 i Split, Jugoslavia der finalen ble avholdt 28. august.
Geir Moen og Aham Okeke representerte Norge. Ingen av dem kom videre fra innledende heat.
Rekorder
Mesterkskapsrekord før denne konkurransen:
Det ble satt nye mesterskapsrekorder under konkurransen: * Tiden som ble oppnådd i finalen var bedre, men medvinden var over den tillatte grensen på 2,0 m/sek.
Helgesbråten
Helgesbråten var opprinnelig en plass under Kvernbergsunds-Ødegaarden i tidligere Norderhov herredskommune. I 1850-årene solgte Helge Larsen (1792–1877), også kalt «Helge glassmester», Flattumplassen til sin nest yngste sønn, Ole Helgesen (1827–1910). Ole Helgesen fikk litt senere også kjøpt til litt av Kvernbergsunds-Ødegaarden, sånn at han ble eier av en større del, og denne delen av eiendommen fikk derfor navnet «Helgesbråten». Enda senere ble imidlertid Helgesen eier av hele Kvernberg, som imidlertid verken må forveksles med hele Kvernbergsunds-Ødegaarden eller eiendommen som ble kalt Østre Kvernbergsundet og i sin tid ble skilt ut fra Østre Tanberg.
Gamle Helgesbråten
Det sies om Ole Helgesen at han var en initiativrik og virkekraftig mann. Han begynte som handelsmann i Hønefoss i 1852 og ble midt i 1850-årene gift med Anne Mathea Alme (1823–1889). Han etablert den første faste skysstasjonen i byen, med plikt til å holde faste hester og betjening året rundt. Han ble eier og deleier i flere møllebruk og eide et teglverk, og han drev også som kjøpmann og trelasthandler. I 1873 kjøper også Ole Helgesen restene etter Kvernbergsunds-Ødegaarden, og setter opp nye uthus der, og litt senere en gedigen ny hovedbygning. Denne flotte boligen blir senere kjent som både Grand Hotel og «Telegrafbygningen».
Teglverket han eide lå opprinnelig i tilknytning til Teglværksgata (som er inntegnet på N. S. Krums bykart fra 1888), men Helgesen flytter det opp på Kvernberg (omtrent der Kandidat Færdens vei tar av fra Askveien), der det ble drevet videre i endel år, inntil det går med i en brann og blir nedlagt. På N. S. Krums byplan fra 1899 er teglverket fortsatt inntegnet, men Teglværksgata heter nå St. Olavs gate og brannen må ha skjedd senere. Likeledes kjøpte han opp eiendommer, både i og utenfor byen.
Dagens Helgesbråten
Primær adkomst til området går via Bloms gate, som løper i lengderetningen og ender opp mot vest, nær folkehøgskolen. Tverrveier til Bloms gate i området er Telegrafalleen, Kandidat Færdens vei, Fredrik Brochs vei, Andreas Zeiers vei og Solbakken. Telegrafalleen og Kandidat Ferdens vei har på- og avkjøring til Askveien for motoriserte kjøretøy, mens de andre veiene enten ikke har tilgang eller har fått blokkert tilgangen.
Pantanal
Pantanal er verdens største våtmarkssystem og ligger delvis i Brasil, Paraguay og Bolivia. Et areal på over 200 000 km² i regnperioden gjør Pantanal til verdens største våtmark. Området består av gressletter og savanne som oversvømmes av vann. Den viktigste vannkilden til området er elva Paraguay.
Sammenlignet med regnskogen i Amazonas har Pantanal fått lite oppmerksomhet. Området er imidlertid en viktig fersk- og grunnvannskilde for områdene rundt, samt at biodiversiteten er stor. Dette inkluderer 650 ulike fugleslag og 250 ulike fiskeslag. Deler av Pantanal er beskyttet, slik som nasjonalparken Pantanal Matogrossense i Brasil. Til tross for dette er området truet av utbygging og av uttørking.
Etymologi
Navnet "Pantanal" kommer fra det portugisiske ordet pântano og betyr sump eller våtmark.
Transnistrisk rubel
Transnistrisk rubel er den offisielle valutaen i Transnistria. Rubelen ble innført i 1994. I og med at landet har begrensa internasjonal anerkjennelse har ikke valutaen noen ISO 4217-kode. Noen transnistriske organisasjoner som Agroprombank og Gazprombank brukte koden PRB. Trans-Dniester republikanske bank bruker noen ganger koden RUP.
Nåværende mynter og sedler
Mynter finnes med valører fra 1 til 50 kopecks og er laget enten av aluminium eller kobbersink og ligner på mynter fra sovjettiden. 1-kopeckmyntene ble tatt ut av sirkulasjon i januar 2009.
I 2007 kom en ny serie som erstattet sedlene fra 1 til 100 rubler. Disse nye sedlene hadde de samme temaene som de gamle, men med et nytt design.
Rita-Alise Porsanger
Rita-Alise Porsanger (født 1. mai 1961) er en norsk politiker. Hun representerer Norske Samers Riksforbund.
Porsanger er sametingsrepresentant for perioden 2005-09 for Sør-Norge valgkrets, og har der vært medlem av Opplærings- og utdanningskomiteen.
Hun har tre barn.
Zosimus av Konstantinopel
Zosimus var hedning eller ikke-kristen, og på ingen måte unnlot han å påpeke feil og forbrytelser hos kristne keisere. Som et resultat av dette har hans troverdighet blitt rasende angrepet av flere kristne skribenter, og har tidvis blitt forsvart kun for at hans historie tenderte å diskreditere mange ledende personer i det kristne partiet. Spørsmålet er ikke, slik det har blitt hevdet, en vending av påliteligheten til de historikere som Zosimus fulgte, for han var ikke enig i alle tilfeller med deres bedømmelser av personer og hendelser. Eksempelvis, selv om Zosimus fulgte Eunapios for perioden 270-404, adskilte han seg betydelig fra Eunapios i sin redegjørelse av Stilicho og Serena. Tidlig moderne forfattere som Baronius, Lelio Bisciola, Kaspar von Barth, Johann D. Ritter, og Richard Bentley, har tatt en nedsettende holdning. Særlig Bentley i særdeleshet snakket om Zosimus med stor forakt. På den annen side har hans historiske autoritet blitt opprettholdt av tidlig moderne historikere som blant annet Johannes Löwenklau (Leunclavius), G. B. von Schirach, og Johann Matthias Schröckh. Det er uten tvil tallrike feil som kan bli funnet i hans bedømmelser, og tidvis (særlig i tilfellet Konstantin den store) ubeherskede meningsutvekslinger som enten overdriver eller forvrenger de faktiske forhold. Men han synes ikke å kunne straffes for bevisste oppfinnelser, eller bevisste feiltolkninger. Det er ikke merkelig at en intellektuell som holdt fast på den gamle troen vil se Romerrikets nedgang som en betydelig årsak i de religiøse nyvinninger som kristendommen representerte.
Jim Belushi
Barndom
Belushi ble født i Chicago i Illinois, sønn av Agnes (født Samaras), som var av albansk herkomst og jobbet som geitebonde, og Adam Belushi, en albansk immigrant og restauranteier som forlot den albanske landsbyen Qytezë i 1934, bare seksten år gammel.
Jim Belushi gikk på Wheaton Central High School og deretter på College of Dupage. Etter å ha fullført college-utdannelsen studerte han retorikk og drama ved Southern Illinois University.
Einar Schankes gledeshus
Einar Schankes gledeshus er et musikkalbum med diverse artister, utgitt i 1974.
Friedrich Wilhelm August Fröbel
Friedrich Wilhelm August Fröbel (født 21. april 1782 i Oberweißbach (Thüringer Wald), død 21. juni 1852 i Marienthal (ved Bad Liebenstein)) var en tysk pedagog, og elev av Pestalozzi. Fröbel grunnla den første barnehaven i Bad Blankenburg i 1840. Han innførte begrepet «friarbeid» i pedagogikken, og utviklet prinsipper for lek og læring for barn. Fröbels verk har hatt stor betydning i Tyskland, Japan, USA, Korea, Russland og fremfor alt Skandinavia og mye av Europa ellers.
James Wolfensohn
James Wolfensohn (født 1. desember 1933 i Sydney, død 25. november 2020 på Manhattan) var den niende presidenten for Verdensbanken (avgikk 30. juni 2005). Han var amerikansk statsborger, opprinnelig fra Australia; familien er av tysk-jødisk opprinnelse.
Shangri-La (Dêqên)
Shangri-La (kinesisk: 香格里拉县; pinyin: Xiānggélǐlā Xiàn) er et fylke i det autonome prefektur Dêqên for tibetanerne i provinsen Yunnan i Folkerepublikken Kina.
Frem til 2001 het det Zhongdian (中甸县, Zhōngdiàn Xiàn); navneskiftet til Shangri-La var for å knytte an til beretningen om et fullkomment samfunn ved det navn i forfatteren James Hiltons roman Lost Horizon) fra 1933, som i sin tur ble ytterligere kjent ved Frank Capras film fra 1937.
Befolkningen var på 129,306 innbyggere i 1999.
Navneskiftet til Shangri-La har betydd meget for turismen; det er også en rekke attraksjoner der.
Samferdsel
Kinas riksvei 214 løper gjennom området. Den fører fra Xining i provinsen Qinghai til Jinghong i Yunnan.
Prahas metro
Metroen i Praha består av tre linjer med tilsammen rundt 59,3 km spor, som for det meste går under bakken. Hvert år frakter metroen rundt 400 millioner passagerer. Metroen går fra fem om morgenen frem til midnatt, og går med korte intervaller. Det er planlagt en utvidelse med flere stasjoner og to nye linjer (D og E).
Metroen blir drevet av Dopravní podnik hlavního města Prahy a.s. som driver all kollektivtransport i Praha. Siden 1993 har metrosystemet fått overganger til busser og pendlertog og nye innfartsparkeringsanlegg.
Flere av metrostasjonene er forholdsvis store med flere innganger over et større område. Dette kan ofte føre til forvirring hos turister og andre som ikke er kjent i byen. Spesielt ved stasjonene Můstek og Muzeum der de forskjellige utgangene er flere minutters gange fra hverandre. Dette problemet har blitt delvis løst med forbedret skilting.
Nettverket er bygget etter modell av Moskvas metro.
Ringens brorskap
Ringens brorskap er det første av tre bind i den episke romanen Ringenes herre av J.R.R. Tolkien. Bindet er delt inn i to bøker, Bok I og Bok II. Den ble opprinnelig utgitt 29. juli 1954 i Storbritannia og kom i norsk oversettelse ved Nils Werenskiold i 1973, ved Torstein Bugge Høverstad i 1981 og på nynorsk ved Eilev Groven Myhren i 2006.
Filmen Ringens brorskap er bygget på denne boka.
Første bok: Ringens reise begynner
Bilbo Lommelun feirer sin 111. bursdag på samme dag som Frodo Lommelun, arvingen hans, feirer sin 33. bursdag. På bursdagsfesten forsvinner Bilbo etter talen sin, til overraskelse for alle gjestene. Bilbo drar sin vei på det han kaller en permanent ferie. Han forlater alle sine eiendeler, og etter litt overtalelse av trollmannen Gandalv, den magiske ringen til Frodo. Gandalv ber Frodo om å holde ringen hemmelig, og drar sin vei.
I løpet av de neste sytten årene besøker Gandalv Frodo med jevne mellomrom, men drar av sted igjen etter en kort stund. Så en vårnatt kommer Gandalv for å varsle Frodo om de mørke sidene av ringen, det er Den ene ringen, herskerringen. Smidd av Sauron, ringen ble brukt av ham til å undertrykke og styre Midgard. I krigen mot Sauron ble han beseiret av alvenes konge Gil-galad og Gondors konge Elendil, selv om de begge ble drept i slaget. Ringen ble kappet av Saurons hånd av Isildur, kongens sønn. Da flyktet Sauron og det var mange år med fred i Midgard. Men ringen ble ikke ødelagt. Isildur tok ringen for seg selv, men ringen forrådte Isildur og han ble drept. Ringen ble borte i elven Anduin. Etter mange år kom den i hendene til skapningen Gollum, som holdt den gjemt dypt inne i Tåkefjellene i mange år. Ringen kom så i hendene på Bilbo,som det står om i Hobbiten, og så blitt gitt vidre til Frodo. Sauron hadde nå gjenoppstått, og han hadde dratt tilbake til sitt tilfluktssted i landet Mordor, og han brukte all sin makt for å finne ringen. Gandalv forteller Frodo om ringens evne til å påvirke den som bærer den og de rundt han hvis den bæres for lenge. Gandalv advarer om at ringen ikke lenger er trygg i Hobsyssel, fordi Gandalv hadde snakket med Gollum, og han sa at han hadde blitt tatt til fange av Sauron og torturert til å si at det var en hobbit med navnet Lommelun fra Hobsyssel. Gandalv råder Frodo til at det beste ville være å fjerne ringen fra Hobsyssel. Gandalv håper Frodo kan nå Kløvendal, der han mener Frodo og ringen vil være trygge fra Sauron, i hvert fall for en stund. Samvis Gamgod, Frodos gartner, blir oppdaget i å sniklytte på samtalen deres, og av lojalitet til sin herre, bestemmer Sam seg for følge Frodo på hans reise.
Over sommeren planlegger Frodo å forlate sitt hjem i Lommekroken, under dekke av at han skal flytte til et avsides område av Hobsyssel for å pensjonere seg. Han planlegger å «flytte» høsten etter Bilbos og hans egen fødselsdag. Frodo får hjelp med planene av vennene hans Pippin (Peregrin Tók), Munti (Muntiadok Brennibukk), Sam (Samvis Gamgod), og Bolla (Fredegar Buttel), men Frodo har ikke fortalt dem om hans egentlige planer om å forlate Hobsyssel, han har heller ikke fortalt dem om ringen.
Ved midtsommer, forteller Gandalv Frodo at han må dra for å ordne noen viktige saker, men han vil komme tilbake før Frodo drar. Frodo nyter de siste ukene hjemme mens han venter på at Gandalv skal komme tilbake, men etter hvert som fødselsdagen hans og avreisen nærmer seg er ikke Gandalv blitt sett eller hørt fra. Frodo bestemmer seg for å dra uten Gandalv. Munti og Bolla tar det siste av Frodos eiendeler med ei vogn til hans nye hjem i Krikhølen. Frodo, Sam og Pippin går til fots og bruker de mindre brukte veiene for å reise ubemerket. På de tre hobbitenes reise møter de ringskrømtene eller Nazgûl som tjener Sauron. Det er ni slike ringskrømt og de er Mørkets Herre mest fryktelige tjenere. Hobbitene oppdager at Nazgulene leter etter Frodo og ringen, men med hjelp av noen alver og Farmer Maggot når de til slutt Krikhølen på de østlige grenser av Hobsyssel. Der avslører Munti, Pippin, Sam, og Bolla at de vet om Frodos plan om å forlate Hobsyssel og at de vet om ringen. Sam, Munti og Pippin bestemmer seg for å dra med Frodo, mens Bolla blir igjen som en avledning.
Hobbitene drar gjennom Gammleskogen, i håp om å unngå Nazgûlene, og med hjelp av Tom Bombadil, klarer de å nå landsbyen Bri, der møter de Vidvandre, en venn av Gandalv. Han blir deres guide til Kløvendal.
Selv med Vidvandres som guide er ikke denne delen av reisen uproblematisk. På Blåstertopp blir de overfalt av fem Nazgûl. Frodo blir stukket i skulderen av et morgul blad, en forgiftet kniv. Nazgûlene ble jaget vekk av Vidvandre. En del av kniven satt fortsatt fast i Frodos skulder, noe som gjorde at han blir sykere etter hvert som de reiser vidre. Vidvandre fører hobbitene på gamle veier for å unngå oppmerksomhet. Ettersom de reisende nærmer seg Kløvendal møter de Glorfindel, en mektig alv sendt av Elrond for å finne Vidvandre og hobbitene. Han hjelper dem å nå elven Bruinen på grensen av Kløvendal. Ved elveleiet har alle ni Nazgûlene laget en felle. Glorfindels hest løper fra forfølgerne og tar Frodo over elveleiet. Nazgûlene prøver å følge etter, men blir stoppet av en gigantisk bølge i form av galloperende hester. Flommen ble laget av Elrond, Herre av Kløvendal, men formen av de galopperende hestene var en tilføyelse fra Gandalv. Nazgûlene ble feid bort av elva. Til slutt faller Frodo sammen i bevisstløshet på elvebredden.
Andre bok: Ringen farer mot sør
Bok II starter i Kløvendal. Frodo har blitt helbredet av Elrond og oppdager at Bilbo har vært bosatt i Kløvendal. Elrond har tilkalt et rådsmøte, tilstede er blant annet Gandalv, Frodo og Bilbo. Elrond forteller historien om ringen og om hvordan ringen gikk tapt etter slaget ved Sverdliljevollene. Gandalv fortsetter historien og forteller om hvordan Ringen ble funnet av Gollum. Bilbo og Frodo forteller om sine egne opplevelser om funnet av ringen og Frodos reise til Kløvendal. Gandalv forklarer også hvorfor han ikke kom for å følge Frodo fra Hobsyssel. Han hadde dratt til Jarnagard, hvor den mektige trollmannen Sarumann bor, for å søke hjelp og om råd. Sarumann var leder for Det hvite råd og den største av istarene. Han hadde lenge studert Saurons kunster, og historien om den ene ringen. Imidlertid hadde Sarumann vendt seg mot dem, som Gandalv finner ut til sin forferdelse ønsker Sarumann ringen for seg selv. Sarumann tar Gandalv til fange i tårnet sitt, Orthanc, og har rett i sine mistanker om at Gandalv vet hvor ringen er. Gandalv gir seg ikke, og klarer å flykte fra Orthanc. Han lærer at Sarumann ikke enda er i Saurons tjeneste, og at han lager sin egen hær av orker. Gandalv spredte budskapet om at Sarumann nå var en fiende, og dro mot Kløvendal, vel vitende om at han ikke kunne nå Hobsyssel i tide for å slå følge med Frodo. I Elronds råd ble det lagt en plan som gikk ut på å kaste ringen i Dommedagsberget i Mordor, noe som vil ødelegge ringen og blir slutten på Sauron en gang for alle. Frodo blir valgt til å være ringbærer, og setter ut fra Kløvendal med åtte følgesvenner: To menn, Vidvandre, (som viser seg å være Aragorn, Isildurs arving) og Boromir, sønn av Gondors riksforstander. Alveprinsen Legolas fra Myrkskog, Frodos gamle venn og mektige trollmann, Gandalv. Dvergen Gimli og Frodos tre følgesvenner. Disse ni ble kalt Ringens brorskap og ble valgt til å representere alle Midgards frie raser, og som en motvekt til de ni Nazgûlene. Deres forsøk på å krysse Tåkefjellene ble hindret av kraftige snøstormer, og de blir tvunget til å ta veien under fjellene, gjennom Moria, et gammelt dvergrike. Det viser seg at det nå er fullt av orker og andre onde skapninger. Under slaget som følger kjemper Gandalv mot en Balrog, og begge faller ned i avgrunnen. De resterende åtte medlemmene av brorskapet flykter fra Moria og drar mot alvebyen i Lothlórien, der de får gaver fra herskerne Celeborn og Galadriel som viser seg å være nyttige senere på deres reise. Etter at de forlot Lórien viser ringen sine onde og ødeleggende krefter. Når Frodo er alene en stund for å avgjøre brorskapets vidre skjebne, prøver Boromir å ta ringen fra ham. Frodo ender opp med å ta på seg ringen for å slippe unda. Mens resten av brorskapet sprer seg for å finne Frodo, bestemmer Frodo at brorskapet må splittes, fordi ringen var for ond. Frodo bestemmer seg for å reise i hemmelighet til Mordor, men Sam blir med han, og sammen satte de i vei mot Mordor. Brorskapet var brutt.
Se også
שר הטבעות
Miriam Paulsen
Miriam Anna Stina Paulsen (født 8. august 1980) er en norsk politiker. Hun representerer Norske Samers Riksforbund.
Paulsen er sametingsrepresentant for perioden 2009–2013 for Valgkrets 5, og er medlem i oppvekst-, omsorgs- og utdanningskomiteen, medlem i tilskuddsstyret, samt medlem i valgkomiteen. Hun var også sametingsrepresentant i perioden 2005–2009 for Midtre Nordland valgkrets, og var fra 2007–2009 medlem av Plan- og finanskomiteen. Fra 2005–2007 var hun medlem av Nærings- og kulturkomiteen.
Hun er utdannet helsefagarbeider, og har Bachelorgrad i sykepleie fra Høgskolen i Finnmark. Hun har arbeidserfaring fra både sykehus, legekontor og ambulanse. Siden 2008 har hun vært leder for Salten sameforening.
Daily Mail
Daily Mail er en britisk morgenavis som utgis i London.
Glimt fra avisens fortid
Daily Mail ble grunnlagt i 1896 av Alfred Harmsworth. Avisen var preget av moderne trykkteknikk og nyhetsjournalistikk og ble på 1920-tallet Storbritannias største morgenavis. Redaksjonen i avisen har tradisjonelt vært politisk konservativ, og Daily Mail var tidligere en mellomformats avis med et redaksjonelt innhold som lå mellom kvalitetsavisene, som ble trykt i fullformat, og den skandalepregede tabloidpressen.
Avisen offentliggjorde under parlamentsvalgkampen i oktober 1924 et angivelig brev fra Sinovjev rettet til Storbritannias kommunistiske parti og som oppfordret til væpnet opprør. Dette utløste stor oppmerksomhet og bestyrtelse. Fire dager etter led Liberal Party store tilbakeslag, mens de konservative opplevde et valgskred og kunne avløse Labours regjering under Ramsay MacDonald. Sinovjevbrevet ble senere avdekket som en forfalskning.
I begynnelsen av 1930-årene støttet avisen United Empire Party, som var stiftet av blant andre avisens eier lord Rothermere. Rothermere sympatiserte den gang med Adolf Hitler og Benito Mussolini, og øvet innflytelse på avisens redaksjonelle linje i denne retning.
Tidvis støttet Daily Mail i sine kommentarer også Oswald Mosleys British Union of Fascists (BUF), men tok avstand fra dem etter voldsutøvelse ved en BUF-manifestasjon i 1934.
Sympatien med Nazi-Tyskland holdt seg derimot i flere år etter og lord Rothermere gratulerte Hitler i 1939 med okkupasjonen av rest-Tsjekkoslovakia i et brev skrevet av ham personlig.
Etter to års diskusjon oppnådde brukerne på engelsk Wikipedia i 2017 enighet om å avvise Daily Mail som kilde, fordi brukerne bedømte avisens journalisme som «stort sett upålitelig».
Daily Mails forside 13. februar 1997 var likevel utslagsgivende for at to drapsmenn ble dømt for det rasistisk motiverte angrepet på den 18 år gamle arkitekt-studententen Stephen Lawrence som stod og ventet på bussen i Eltham i sørøst-London en aprilkveld i 1993. To uker senere hadde politiet arrestert flere gjengmedlemmer, men det skulle ta 18 år å få drapsmennene for retten. Først i januar 2012 ble David Norris og Gary Dobson dømt for drapet, som the Times hevdet ville kvalifisert som lynsjing om det hadde hendt i sørstatene i mellomkrigstiden. På et tidspunkt var samtlige fem mistenkte drapsanklaget, men fellende bevis manglet. I 1997 satte Daily Mail bilder av de fem på sin forside under overskriften MURDERERS: if we are wrong, sue us. The Guardian mente denne forsiden hadde gjort det umulig å overse saken, og Daily Mails journalistikk bidro til å endre den 800 år gamle loven om at en person ikke kunne anklages to ganger for samme forbrytelse. Denne reformen gjorde det mulig å få dømt Lawrences mordere. Daily Mail-journalisten Stephen Wright mottok en Special Campaign Award for sin innsats til sakens oppklaring.
Mail Online
Daily Mails nettside har siden desember 2012 vært den mest besøkte engelskspråklige nettavisen. Da passerte den The New York Times i antall unike brukere per måned. I desember 2012 hadde Mail Online 45,3 millioner besøkende mens nytimes.com hadde 44,8 millioner. I mai 2013 hadde Mail Online 50,2 millioner unike brukere.
Helgeshaugen
Helgeshaugen en både en fysisk kollelignende jordhaug (elveavsetning etter siste istid), et boligområde og en vei i Ringerike kommune, Buskerud. Området ligger i nær tilknytning (gangavstand) til Hønefoss sentrum, like over Randsfjordbanen og som en østlig avslutning av moreneplatået Veienmoen. Boligområdet ligger i sørøstskråningen ned mot Askveien.
Veier som fører til området er Høybyveien og Riperbakken. Sistnevnte er stengt for gjennomkjøring for andre enn beboerne langs veien, som er svært bratt og starter fra Stabells gate ved Grand Hotel og ender i Høybyveien på toppen. Boligfeltet på Helgeshaugen har innkjøring fra øvre del av Riperbakken.
Hütte Tü
Hütte Tü (1997–1999) var et rockband fra Kongsvinger som bestod av Denis Decay (låtskriver/gitar, vokal), Kjetil Foseid (gitar, vokal), Joachim Andersen (bass) og Trond Sand (trommer).
Sand ble senere erstattet med Even Finsrud, og bandet spilte inn låta «Shockwave», som senere havnet på samleplaten Dansbare Takras og andre lekkerbiskener (A Rose for Emily records, 2006).
Foseid ble senere vokalist i Vazelina Bilopphøggers, Andersen ble medlem av Cerrato, Sand ble trommeslager i Showdown. Finsrud spiller blant annet trommer i Home Groan.
Cato Lægreid
Cato Lægreid (født 25. mai 1981 i Odda) er en norsk frikjører. Lægreid var første norske skikjører som ble internasjonalt anerkjent for sin tilnærming til frikjøring i fjell, slik at han fikk sin egen pro-model eller signaturmodell av skimerket Amplid, der hans navn står på skien.
Lægreid var angivelig den første i verden,i 2004, som gjennomførte en nedkjøring baklengs på ski i en av de bratte renneformasjonene fra fjellet Aguille DiMidi i fjellmassivet Mount Blanc
Meritter
Lægreid jobbet to år som hoveddommer og dommer i Freeride World Tour. Under Freestyle Ski VM på Voss i 2013 var han grenansvarlig for slopestyle.
Han jobber innen offshorebransjen med yrket NDT - eller sveiseinspeksjon.
Meteorologiåret 1938
Meteorologiåret 1938 er en oversikt over hendelser, prisvinnere, fødte og avdøde personer med tilknytning til meteorologi i 1938.
Balladenatt
Balladenatt er et konsertarrangement i tilknytning til Kulturfestivalen i Sel i Gudbrandsdalen, der også teaterforestillingen over Kristin Lavransdatter, Kransen, gjennomføres. Konserten arrangeres av Jørundgard Middelaldersenter.
Kulturfestivalen i Sel er knyttet til markering av verket Kristin Lavransdatter av Sigrid Undset, der ballademotivet kan oppleves som et sentralt tema. Konserten har som målsetning å forfølge og belyse balladen i ulike musikkgenre og til ulike tider. Konserten vil formidle balladen i vid forstand, slik den kommer til uttrykk i både opera og kunstmusikk, jazz, pop og rock.
Balladenatt er lagt opp som en populærkonsert både i forhold til artistvalg og repertoarvalg. Åge Aleksandersen, Ole Edvard Antonsen og sopranen Eli Kristin Hagen er sentrale artister første året konserten arrangeres i 2007. Konserten er en utekonsert, i stemningsfullt miljø på tunet til Jørundgard middelaldersenter, der innspilling av Liv Ullmanns film om Kristin Lavransdatter forgikk.
Konserten arrangeres lørdagen som ligger nærmest 1. juli.
Hans Erik Ramberg
Hans Erik Ramberg (født 8. august 1976) er en norsk tidligere fotballspiller.
Ramberg var regnet som et av Norges største talenter, og dro tidlig på proffeventyr til Ajax Amsterdam, der han spilte på aldersbestemte lag med bl.a. Patrick Kluivert.
Etter en vond strekkskade måtte han reise hjem til Norge igjen. Han spilte to sesonger for FFK, før han dro til tippeligaen for å spille for Moss FK. Men etter en ødeleggende kneskade måtte han legge opp, og av legene ble han erklært fotballinvalid. På tross av legenes dystre spådom klarte Hans Erik å trene seg opp igjen og ble en sentral spiller i FFK.
I cupfinalen i 2006 mellom Fredrikstad og Sandefjord, scoret han det første målet i 3-0-seieren til Fredrikstad.
Etter 2013-sesongen bestemte Ramberg seg for å legge opp.
Ved siden av fotballkarrieren har han vært lærer ved Kråkerøy ungdomsskole i Fredrikstad.
Tēvzemei un Brīvībai/LNNK
Tēvzemei un Brīvībai/LNNK («For fedreland og frihet/LNNK», TB/LNNK) er et høyreorientert, nasjonalkonservativt, parti i Latvia. Partiet er den fremste eksponenten for latvisk nasjonalisme og en ekskluderende politikk ovenfor statsløse og russisktalende.
Det nåværende partiet blei etablert i 1993 under navnet Tēvzemei un Brīvībai. I 1997 blei partiet slått sammen med Latvias nasjonale uavhengighetsbevegelse (LNNK) og fikk deretter sitt nåværende navn. Partiet har deltatt i de fleste regjeringene fra desember 1995 fram til nå og hadde statsministeren fra august 1997 til oktober 1998. I Europaparlamentet er partiet medlem i Union for Europe of the Nations.
Nagpur
Nagpur (marathi ) er en by i India. Byen ligger i delstaten Maharashtra som ligger midt i India. Nagpur ligger ved elven Nag og 700 km nordøst for Mumbai. Byens borgermester er Mayatai Iwanate. Nagpur hadde omtrent 2 420 000 innbyggere i 2006. Byen er den 13. største i India og den 114. største byen i verden. Omtrent halvparten av byens innbyggere snakker Marathi.
Byen ble grunnlagt først på 1700-tallet av Bhakt Buland, prinsen av Gonddynastiet. På 1740-tallet tok Marathadynastiet kontrollen over Nagpur og britene erobret byen i 1817. I 1861 ble Nagpur hovedstaden i de britiske Central Provinces og i 1867 ble det bygget jernbane til byen. Etter at India ble selvstendig mistet Nagpur statusen som hovedstad. Byens universitet ble grunnlagt i 1923.
Byen har glassverk, veverier, bomullsindustri og en del maskinindustri. Nagpur er også et sentrum for handel, dyrking av appelsiner og et samferdselsknutepunkt.
Sten Erling Jönsson
Sten Erling Jönsson (født 22. september 1956 i Frostviken i Sverige) er en samisk politiker. Han bor i Namsos, og representerer Det norske Arbeiderparti.
Jönsson er sametingsrepresentant for perioden 2009-13 for Valgkrets 6, Sørsamisk valgkrets. Han er leder av Plan- og finanskomiteen, medlem av Sametingets delagasjon til Samisk parlamentarisk råd , og er medlem av rovdyrnemnda i Nord-Trøndelag.
Han satt også på Sametinget i perioden 2005-09, for Sør-Norge valgkrets, og var da medlem av Plan- og finanskomiteen. I foregående sametingsperiode, fra 2001-05, var han også sametingsrepresentant, men var da medlem av Oppvekst- og utdanningskomiteen.
Han har hatt politiske verv i en årrekke; fra 1982-92 var han sekretær i Sveriges socialdemokratiska arbetareparti i Sverige, og siden 2006 har han vært medlem av Den interregionale overvåkingskomiteen Sverige-Norge.
Tone Finnesen
Tone Kristin Finnesen (født 12. mars 1973) er en norsk, samisk politiker. Hun representerer Norske Samers Riksforbund.
Finnesen er sametingsrepresentant for perioden 2005-09 for Midtre Nordland valgkrets, og har siden 2007 vært medlem av Sametingets møtelederskap, samt Oppvekst- og utdanningskomiteen. Fra 2005-07 var hun i tillegg nestleder i Oppvekst- og utdanningskomiteen.
Hun er utdannet rørlegger og sykepleier, og har arbeidserfaring sykepleier. For tiden jobber hun som fagkoordinator ved hjemmetjenesten i Bodø kommune.
Unst
Unst (norrønt: Ǫmstr; norn: Ønst) er en øy i den skotske øygruppen Shetland. Det er den nordligste øya i øygruppen og den tredje største i areal (120 km2), etter Mainland og Yell.
Unst består stort sett gressletter rammet inn klipper ved kysten. Det største tettstedet er Baltasound, tidligere den nest største sildefiskehavnen etter Lerwick og nå beliggenheten til et fritidssenter og øyas flyplass. Andre bosetninger inkluderer Uyeasound, hvor Greenwell's Booth ligger (et tidligere hanseatisk lager) og Muness Castle (bygget i 1598 og plyndret av pirater i 1627); og Haroldswick, hvor det er et båtmuseum og et kulturarvsenter.
Fra Belmont er det fergeforbindelse over Bluemull-sundet til Gutcher på Yell og til Hamars Ness på Fetlar. Bluemull-forbindelsen er en del av veien A968, som knytter den nordlige delen av Shetland til Mainland.
På Unst finnes en ultrabasisk ofiolitt peridotitt og gabbro, som er geologiske rester etter Iapetus Ocean-bunn.
Etymologi
Det er tre øynavn på Shetland av ukjent og muligens førkeltisk opprinnelse: Unst, Fetlar og Yell. De eldste registrerte formene av disse tre navnene har norrøne betydninger: Fetlar er flertall av fetill og betyr «fatle, bærerem», Ǫmstr er «kornstabel» og í Ála er fra áll som betyr «dyp fure» eller «renne» (på bunnen av vann).
Disse beskrivelsene er imidlertid neppe åpenbare som øynavn og er sannsynligvis tilpasninger av et førnorrønt språk. Dette kan ha vært piktisk, men det er ingen klare bevis for dette. Taylor (1898) har foreslått en avledning fra norrøne Ornyst i betydningen «ørnerede».
Historie
Shetland Amenity Trusts prosjekt «Viking Unst» gravde ut og viste fram en del av øyas norrøne arv. Det ble utført arbeid på tre norrøne langhus – hvorav 60 er kjent på øya – ved Hamar, Underhoull og Belmont. En kopi av et vikingskip, «Skibladner», kan bli sett på land ved Haroldswick.
Restene av to kristne kapeller fra før 1100-tallet er bevart på Unst: St Olaf's Chapel i Lund og Our Lady's Kirk ved Framgord, Sandwick på sørøstkysten. Korsformede gravsteiner i norrøn stil står på de omkringliggende gravplassene både på Lund og Framgord, og sjeldne gravsteiner av typen keelstone, «kjølsteiner», er bevart på Framgord. Det er påvist langhus fra sen norrøn tid rundt begge bukter; huset på Sandwick beholder fortsatt sin kuformede bydør.
James Hepburn, 4. jarl av Bothwell, tredje og siste ektemann av Maria Stuart, seilte til Shetland etter slaget ved Carberry Hill i juni 1567. Han var hjemme hos Oliver Sinclair, lensmannen av Shetland på Unst, i juli 1567 da fiendene hans ankom i tre skip, og han kjempet et sjøslag i tre timer før han seilte til Norge hvor han ble arrestert og levde resten av livet som straffange i Danmark. En senere lensmann, Laurence Bruce av Cultmalindie, bygde festningen Muness Castle i 1598.
Pastor James Ingram (1776–1879) var prest i Unst fra 1821. I den religiøse skismaet, oppbruddet i 1843, forlot han og det meste av befolkningen på Unst den etablerte Den skotske kirke og sluttet seg til den skotske frikirken (et veldig typisk mønster i det skotske høylandet og øyene i vest og nord). Han reiste en ny kirke i Uyeasound, finansiert blant annet av grevinnen av Effingham som ga £600. Ingram trakk seg tilbake i 1875, 99 år gammel og døde i en alder av bemerkelsesverdige 103 år. Hans far og bestefar levde forøvrig også til over 100 år.
Thomas og David Stevenson, far og onkel av forfatteren Robert Louis Stevenson, var de fremste ingeniørene for fyret på Muckle Flugga, like ved Hermaness på den nordvestlige delen av øya. Robert Louis Stevenson besøkte Unst, og øya hevdes å ha blitt grunnlaget for kartet over den fiktive øya i romanen Skatten på sjørøverøya (1883) – en påstand som deles av øya Fidra i East Lothian.
På 1950-tallet gjennomførte en kanadisk sosiolog, Erving Goffman, et år med etnografisk forskning på Unst for sin doktorgradsavhandling, som underbygget hans mest kjente publikasjon, The Presentation of Self in Everyday Life (1956) og dramaturgiske tilnærmingen han utviklet.
7. januar 2007 ble Unst rystet av et jordskjelv som målte 4,9 på Richters skala, som antas å ha vært et av de kraftigste jordskjelvene i området i Norskehavet de siste 10 årene.
Dyreliv
Unst er viktig for sine sjøfuglkolonier, blant annet for de ved Hermaness’ nasjonalt naturreservat. Den er også kjent for sitt planteliv, blant annet Arenaria norvegica, en art i nellikfamilien og Cerastium nigrescens, snøarve, også en nellik og er unik for øya.
På øya er den ofte sett storjo, som tilhører gruppen med måkefugler.
Fengslingseffekt
Fengslingseffekt, eller fangeffekt, brukes om frekvensmodulerte (FM) radiosignaler og opptrer i mottakerapparatet. Når et FM-signal med samme frekvens som et annet blir sterkere (10%), så vil det sterkeste signalet overta og kun dette signalets modulasjon bli hørbart i mottakeren.
The Weavers
The Weavers var en amerikansk folkemusikkgruppe som ble dannet i Greenwich Village-området i New York i 1948. Gruppa bestod opprinnelig av Ronnie Gilbert (1926–2016), Lee Hays (1914–1981), Fred Hellerman (1927–2016) og Pete Seeger (1919–2014). De framførte populære versjoner av tradisjonelle folkesanger, blues- og gospellåter, barnesanger, arbeidersanger og amerikanske ballader. The Weavers innledet den kommersielle trenden for folkesang og ballader på 1950- og 1960-tallet og påvirket flere tilsvarende grupper, blant andre The Kingston Trio og Peter, Paul and Mary.
The Weavers ble svartelistet av antikommunistene og Joseph McCarthy for sitt politisk radikale sangrepertoar, og gruppa ble oppløst i 1952. De ble gjenforent til en innspilling i konserthuset Carnegie Hall i New York tre år seinere og gjorde på nytt suksess. Seeger forlot gruppa i 1958 til fordel for sin egen karriere som soloartist, og ble erstattet av Erik Darling (1933–2008).
Siste gang gruppa kom sammen, var i 1980, da de gjorde et par innspillinger i Carnegie Hall. Året etter døde Hays, og The Weavers har ikke spilt sammen siden.
Ruth Kasirye
Ruth Nanozzi Kasirye (født 10. oktober 1982 i Mukono i Uganda) er en norsk-ugandisk vektløfter. Hun er bosatt i Tønsberg og representerer Tønsberg-Kameratene. Tidligere representerte Kasirye Trondheim Atletklubb. Hun studerer vernepleie, men har tatt permisjon i forbindelse med satsingen på vektløfting.
Biografi
Kasirye kom til Norge i 1998. Hun innehar de norske rekordene i rykk, støt og sammenlagt i tre vektklasser: 58, 63 og 69 kilo. I 2007 ble hun nummer ni i VM med 94 kg i rykk, 115 kg i støt og 209 kilo sammenlagt. Kasirye har vunnet sølv- og bronsemedalje i EM i vektløfting.
2008 – Syvendeplass i OL
I 2008 kvalifiserte Kasirye seg til OL i Kina, der hun var norsk flaggbærer under åpningsseremonien. Hun ble nummer syv i 63-kilosklassen, med nordisk rekord med 224 kilo totalt. Etter ny personlig rekord i rykk på 103 kilo, ble hun stresset av at hun måtte på toalettet og fikk ikke varmet opp godt nok til øvelsen støt. Hun var nummer fire etter rykk-øvelsen, men med bare 121 kilo, falt hun av til syvendeplass.
2009 – EM-sølv
Onsdag 8. april vant hun sammenlagt sølv under europamesterskapet i București bak tyrkiske Sibel Şimşek. Kasiryes resultat ble 231 kg. Med 107 kg (ny norsk rekord) vant hun sølv også i rykk. I støt endte hun utenfor pallen med 124 kg, og var litt skuffet da hun under NM få dager i forveien hadde løftet 130 kg. Alle de tre medaljevinnerne stoppet på 128 kg.
Personlige rekorder
Kasiryes personlige rekorder står alle som norske rekorder, mens rekorden i 63-kilosklassen også er nordisk rekord.
Refstad skole
Refstad skole er en 1–7 skole (barneskole) i bydel Bjerke i Oslo. Skolen ble åpnet høsten 2005, men har felles historie med Løren skole fra 1. mai 1891. Juni 2018 ble det funnet setningsskader i bygget og skolen ble stengt på kort varsel. Fra skolestart 2018 ble skolen flyttet til Bredtvet skoleanlegg. Skolebygget, som lå med Løren Idrettspark like ved i sør, og Bjerke travbane i nord er nå revet. Uteområdene var oppgradert med stor lekeplass og et utendørs amfi, tegnet av landskapsarkitektene Østengen og Bergo AS.
I 2005 fikk skolen i Økern torgvei 40 navnet Løren skole selv om den ble lokalisert lenger mot øst, i strøket Refstad. I 2014, etter rehabilitering av gamle Løren skole, ble det besluttet at den gamle skolen skulle få igjen sitt navn, Løren skole, og skolen på Refstad ble omdøpt til Refstad skole.
Historie
Løren skole fra 1891 bestod av seks klasserom fordelt på to etasjer, med egen lærerbolig i 2. etasje. Til skolen lå det også en låve og to doble utedoer.